
СТАТИСТИКИЙН ТУХАЙ ХУУЛЬ /ШИНЭЧИЛСЭН НАЙРУУЛГА/-ИЙГ  
ДАГАЖ МӨРДӨХ ЖУРМЫН ТУХАЙ 
 
1 дүгээр зүйл.Статистикийн тухай хууль /Шинэчилсэн найруулга/-ийн 8.2-т заасан зөвлөлийн орон тооны бус гишүүд, 9.1-д заасан Үндэсний статистикийн хорооны даргыг уг хууль хүчин төгөлдөр болсон өдрөөс хойш 90 хоногийн дотор нэр дэвшүүлж, санал болгосноор Улсын Их Хурлаас нэр дэвшигчийн сонсгол хийж, томилно. Үндэсний статистикийн хорооны дарга томилогдсоноос хойш 60 хоногийн дотор тус хорооны дэд даргыг мөн хуулийн 9.2-т зааснаар санал болгож, энэ зүйлд заасан журмаар томилно. 
2 дугаар зүйл.Статистикийн тухай хууль /Шинэчилсэн найруулга/-д заасны дагуу Үндэсний статистикийн хорооны зөвлөлийн дарга, гишүүд, тамгын газрын дарга томилогдох хүртэлх хугацаанд өмнө нь томилогдсон дарга, гишүүд, ерөнхий менежер бүрэн эрхээ хэрэгжүүлнэ. Энэ хуулийн 1 дүгээр зүйлд заасан дарга, гишүүд, тамгын газрын дарга томилогдсоноор өмнөх дарга, гишүүд, ерөнхий менежерийг чөлөөлсөнд тооцно.  
3 дугаар зүйл.Статистикийн тухай хууль /Шинэчилсэн найруулга/ хүчин төгөлдөр болсон 2026 оны үйл ажиллагааны тайланг Статистикийн тухай хууль (1997 он)-д заасан үзүүлэлтийн дагуу Улсын Их Хуралд тайлагнана. 
4 дүгээр зүйл.Статистикийн тухай хууль /Шинэчилсэн найруулга/-д заасан аймаг, нийслэлийн статистикийн газар, сум, дүүргийн статистикийн хэлтэс, албыг байгуулах, тэдгээрийн даргыг томилох хүртэл хугацаанд Статистикийн тухай хууль (1997 он)-д зааснаар байгуулагдсан газар, хэлтэс, алба, тэдгээрийн дарга бүрэн эрхээ хэрэгжүүлнэ. 
5 дугаар зүйл.Статистикийн тухай хууль /Шинэчилсэн найруулга/-ийн 9.1-д заасны дагуу Үндэсний статистикийн хорооны даргыг томилсноос хойш 120 хоногийн дотор дараах шийдвэрийг гаргана.  
5.1.Статистикийн тухай хууль /Шинэчилсэн найруулга/-ийн 6.4-т заасан арга зүйн зөвлөлийн бүрэлдэхүүн, ажиллах журмыг батлах; 
5.2.Статистикийн тухай хууль /Шинэчилсэн найруулга/-ийн 12.3-д заасан аймаг, нийслэлийн статистикийн газрын бүтэц, орон тооны дээд хязгаар, 12.3-д заасан үйл ажиллагааны нийтлэг журмыг тогтоох; 
5.3.Статистикийн тухай хууль /Шинэчилсэн найруулга/-ийн 13.1-д заасан сум, дүүрэгт статистикийн хэлтэс, эсхүл тусгайлсан алба байгуулах, тэдгээрийн бүтэц, орон тооны дээд хязгаарыг тогтоох; 
 
6 дугаар зүйл.Статистикийн тухай хууль /Шинэчилсэн найруулга/ хүчин төгөлдөр болсон өдрөөс хойш 90 хоногийн дотор цахим хөгжил, харилцаа холбооны болон хууль зүйн асуудал эрхэлсэн төрийн захиргааны төв байгууллагууд хамтарч уг хуулийн 16.4-т заасан журам, шаардлагыг Үндэсний статистикийн хороо, Тагнуулын ерөнхий газрын саналыг авч, төслийг боловсруулж, Засгийн газар батална. Энэ зүйлд заасан журмыг хэрэгжүүлэх бэлтгэл ажлыг Үндэсний статистикийн хороо болон хариуцаж буй мэдээллээ солилцох байгууллага, албан тушаалтан 2027 оны 10 дугаар сарын 15-ны дотор хангуулж, гэрээ байгуулж, 2028 оны 01 дүгээр сарын 01-ний өдрөөс эхлэн дагаж мөрдөнө.  
 
7 дугаар зүйл.Статистикийн тухай хууль /Шинэчилсэн найруулга/ хүчин төгөлдөр болсон өдрөөс хойш 120 хоногийн дотор уг хуулийн 22.3-т заасан ангилал, зэрэглэл, цалин хөлс, нэмэгдэл, урамшуулал олгох журам, цалин хөлс тогтоох итгэлцүүрийг Үндэсний статистикийн хорооны өргөн мэдүүлснээр Улсын Их Хурал тогтооно. 
8 дугаар зүйл.Статистикийн тухай хууль /Шинэчилсэн найруулга/-ийн дагуу Үндэсний статистикийн хорооны бүтцэд өөрчлөлт орох, түүнчлэн энэ хуулийн 6 дугаар зүйлд зааснаар статистикийн газар, хэлтэс, албыг шинээр болон өөрчлөн байгуулах, 22.3-т зааснаар зэрэг, зиндаа өөрчлөгдсөн нь Статистикийн тухай хууль (1997 он)-д зааснаар томилогдон ажиллаж буй төрийн албан хаагчийг төрийн албанаас чөлөөлөх үндэслэл болохгүй. Зэрэг зиндаа нь өөрчлөгдсөн төрийн албан хаагч Статистикийн тухай хууль /Шинэчилсэн найруулга/-ийн 22.3-т заасан Улсын Их Хурлаас тогтоосон журам, Төрийн албаны тухай хуульд заасан шаардлагыг уг хуулийг дагаж мөрдсөнөөс хойш нэг жилийн хугацаанд хангана.  
9 дүгээр зүйл.Статистикийн тухай хууль /Шинэчилсэн найруулга/ хүчин төгөлдөр болж дагаж мөрдөхөөс өмнө боловсруулагдаж эхэлсэн статистик мэдээллийг Статистикийн тухай хууль (1997 он)-д заасан журмаар дуусгаж, нийтэд тархаана. 
10 дугаар зүйл.Статистикийн байгууллагад ажиллаж буй төрийн албан хаагчийн цалин, нэмэгдлийг 2026 оны батлагдсан төсвийн хүрээнд 2026 оны төсвийн жил дуусах хүртэл хугацаанд мөрдөнө. 
11 дүгээр зүйл.Энэ хуулийг Статистикийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө. 

